SV og Ap mener NRKs utfrysing av fagorganiserte regissører er uholdbar og i strid med Stortingets krav.

Medier

– En praksis der en statlig bedrift ikke vil engasjere folk fordi de er fagorganiserte er helt uholdbar, sier Kari Elisabeth Kaski, stortingskandidat for Oslo SV.

Hun reagerer på at NRK sier opp tariffavtalene statskanalen har hatt i 70 år med Norsk sceneinstruktørforening (NScF), som organiserer flere norske regissører.

Klassekampen omtalte i går den fastlåste konflikten mellom allmennkringkasteren og de fagorganiserte regissørene. Striden har pågått i halvannet år, etter at NRK sa opp tariffavtalen for å kunne overta opphavsrettigheter til drama- og tv-serieproduksjoner for evig tid.

I vår havnet konflikten i arbeidsretten, som slo fast at NRKs forsøk på å oppheve tariffavtalen var ugyldig.

Men i går omtalte Klassekampen NRKs mottrekk: Heretter vil den lisensfinansierte kanalen ikke lenger ansette regissører som er fagorganiserte i NScF. Tariffavtalen er igjen sagt opp.

Konflikt mellom NRK og regissører: • I januar 2016 forsøkte NRK å si opp tariffavtalen med Norsk sceneinstruktørforening (NScF). • Avtalen regulerer opphavsrett og tilgjengeliggjøring av programmer. • NRK krever å kunne kjøpe regissørenes rettigheter for en engangssum, noe Norsk sceneinstruktørforening (NScF) motsetter seg.

NRK med «særlig ansvar»

Kari Elisabeth Kaski, som er Oslo SVs førstekandidat til det kommende stortingsvalget, viser til en uttalelse gitt av et samlet storting i juni i år, som omhandler NRKs finansiering og innholdsplikter.

I merknaden står det svart på hvitt at «partiene vil videre påpeke at NRK som allmennkringkaster har et særlig ansvar for ryddige arbeidsvilkår».

– Når en statlig eid aktør og allmennkringkaster som NRK ikke vil gi regissører oppdrag fordi de er fagorganiserte, er det etter min vurdering i strid med uttalelsen som et enstemmig Stortinget har gitt, sier Kaski.

Hun presiserer at denne typen konflikter må løses selv av partene i arbeidslivet, men at politikerne må sikre et rammeverk som forhindrer at dette skjer. I denne forbindelse viser Kaski til den nye åndsverkloven som snart skal fornyes.

Utkastet til ny åndsverklov skapte store diskusjoner da det ble lagt fram av kulturminister Linda Hofstad Helleland (H) i vår. Løsningen ble å utsette behandlingen av lovforslaget til i høst.

– Vi i SV vil ha på plass et regelverk i åndsverkloven som sikrer at ingen aktører skal kunne presses til overdragelser av rettigheter til evig tid, sier Kaski.

Ap ut mot NRK

Arbeiderpartiet vil ikke umiddelbart stille seg bak SVs forlag. Men Aps Hege Haukeland Liadal i kulturkomiteen på Stortinget er tydelig skuffet over NRKs framferd overfor de fagorganiserte regissørene i NScF.

– Jeg blir svært lei meg for dette og beklager det spesielt når det skjer i NRK. Vi ønsker å legge til rette for et mest mulig organisert arbeidsliv. Da er det viktig at NRK går i bresjen, sier Liadal.

– Synes du NRK opptrer i tråd med Stortingets uttalelse om at statskanalen har et særlig ansvar for ryddige arbeidsvilkår?

– Jeg synes ikke NRK går foran som et godt eksempel, svarer Liadal på spørsmålet.

NRK har uttrykt overfor de fagorganiserte regissørene at de ønsker å kjøpe opphavsretten regissørene har til sine produksjoner til evig tid for en engangssum.

– De vil ha rettighetene til evig tid eller ingenting, sa advokat Bjørn Brem i Norsk Filmforbund og Norske Filmregissører til Klassekampen i går.

I Stortingets uttalelse heter det at det er en forutsetning at opphavsrettigheter blir ivaretatt: «NRK som offentlig eid og finansiert allmennkringkaster bør være en foregangsaktør på dette området», står det i Stortingets uttalelse.

– Har NRK opptrådt som en foregangsaktør på dette området?

– Nei, slår Liadal fast.

Begge politikerne utfordrer kulturministeren til å ta stilling til hvorvidt NRK opptrer i tråd med Stortingets krav om å opptre ryddig i saker som handler om opphavsrett og arbeidsvilkår.

Klassekampen lyktes ikke med å få svar fra kulturminister Linda Hofstad Helleland (H) i går. Men statssekretær Bård Folke Fredriksen besvarer spørsmålet med å vise til at det overordnede ansvaret for driften av NRK ligger hos NRKs styre.

«Vi forutsetter at NRK forholder seg til arbeidsmiljølovens bestemmelser samt øvrig avtaleverk for arbeidslivet. Departementet viser til NRKs styre for øvrig kommentar i denne saken», skriver han.

Til Klassekampen i går svarte NRKs dramasjef Ivar Køhn at avstanden mellom partene har vært for stor til å oppnå enighet og at tariffavtalen er moden for fornying.

– Publikums medievaner har endret seg. De vil selv velge når de vil se noe på tv, og de har jo betalt for det, sa Køhn.

yngvildt@klassekampen.no